Speler beboet wat breier ondermyn | Netwerk24
26 Februarie 2019 09:48
Die Chelsea-doelwagter wat geweier het om vervang te word in sy span se nederlaag in die Engelse Ligabeker-eindstryd teen Manchester City, het om verskoning gevra en is met 'n week se salaris beboet.
Ek gaan nêrens nie! Kepa Arrizabalaga, Chelsea se doelwagter, het Sondagaand in die Engelse Ligabeker-eindstryd teen Manchester City geweier om vervang te word. Foto: Getty Images
City het Chelsea Sondag in 'n strafdoelstryd met 4-3 geklop in 'n dramatiese kragmeting op Wembley, maar die bisarre voorval tussen Kepa Arrizabalaga – die wêreld se duurste doelwagter – en die span se afrigter, Maurizio Sarri, het die kollig gesteel.
Sarri wou die Spanjaard met Willy Caballero vervang en het 'n woedeaanval op die kantlyn beleef toe Arrizabalaga sy opdrag teenstaan.
"Hoewel daar 'n misverstand was, het ek by nabetragting besef ek het 'n groot fout gemaak met hoe ek die situasie gehanteer het," sê Arrizabalaga in 'n verklaring op Chelsea se amptelike webblad.
Volgens Sarri het hy en Arrizabalaga sedertdien 'n "goeie gesprek" gehad. Die beleërde breier het die voorval ook as 'n "misverstand" beskryf.
"Kepa besef hy het 'n groot fout gemaak met die wyse waarop hy gereageer het," sê Sarri.
"Hy het om verskoning gevra aan my, sy spanmaats en die klub. Die besluit rus by die klub of hulle hom verder wil straf, maar volgens my is die saak nou afgehandel."